SKRIFTLIG FORESPØRGSEL E-2470/00

af Antonio Tajani (PPE-DE), Stefano Zappalà (PPE-DE), Francesco Fiori (PPE-DE), Pier Casini (PPE-DE), Generoso Andria (PPE-DE), Mario Mauro (PPE-DE), Guido Viceconte (PPE-DE), Raffaele Lombardo (PPE-DE), Giuseppe Gargani (PPE-DE) og Giuseppe Nisticò (PPE-DE) til Kommissionen

(24. juli 2000)

Om: Nødsituation som følge af ildebrande i det centrale og sydlige Italien

Hvorledes agter Kommissionen at tackle den alvorlige nødsituation som følge af de ildebrande, der hærger i det centrale og sydlige Italien, ødelægger hektarvis af maki og bringer talrige boliger i fare?

Hvilke foranstaltninger vil Kommissionen træffe til beskyttelse af den truede skovbestand, navnlig i Middelhavslandene?

Agter Kommissionen at fremme oprettelsen af en europæisk civilbeskyttelsestjeneste, således som foreslået på Det Europæiske Råds møde i Feira?

Hvilke afgørende aktioner vil EU gennemføre for at undgå, at nødsituationer forårsaget af ildebrande skader turistsæsonen?

Hvorledes agter Kommissionen at forfølge den aktion, som er fastsat i forordning (EØF) nr. 2158/92, navnlig for at styrke sammenhængen i de skovbrugsforanstaltninger, der finansieres i områder, hvor der er risiko for ildebrande, for at intensivere bekæmpelsen af årsagerne til ildebrande og for at forbedre forebyggelses- og overvågningsmekanismerne?

Svar afgivet på Kommissionens vegne af Franz Fischler

(4. oktober 2000)

Det ærede medlem gøres opmærksom på, at Kommissionen den 17. juli 2000 med henvisning til forordning (EØF) nr. 2158/92 af 23. juli 1992 om beskyttelse af skovene i Fællesskabet mod brande(1) godkendte det beskyttelsesprogram mod skovbrande, som den italienske regering har fremlagt for år 2000. Ifølge programmet, som beløber sig til 3,68 mio. EUR, hvoraf 1,67 mio. EUR stammer fra EU, skal der etableres en række ordninger vedrørende tilsyn med skovene, bl.a. ved hjælp af terrængående nødslukningskøretøjer og indkøb af radiomateriel, anlæggelse af skovveje, brandbeskyttelsesbælter og vandforsyningssteder, efteruddannelse af beredskabspersonalet og undersøgelse af brandårsagerne og gennemførelse af oplysningskampagner henvendt til den brede offentlighed. En tredjedel af EU-støtten til dette program er øremærket til Toscana, Abruzzi, Molise, Campania, Puglia og Basilicata.

Det er dog medlemsstaterne, der har ansvaret for brandbekæmpelse og mere generelt indsatsen i nødsituationer. Kommissionen har imidlertid for nylig iværksat forsøgsdelen af et projekt, som på kort sigt skal gøre det muligt at fastslå, hvor stor risikoen er for skovbrande. Projektet gennemføres i samarbejde med beredskabstjenesterne i de sydlige EU-medlemslande og er baseret på satellitoptagelser. Det er hensigten, at projektet skal gøre medlemsstaternes gensidige bistand mere effektiv gennem en bedre planlægning.

Kommissionen har med henvisning til forordning (EØF) nr. 2158/92 og med virkning for år 2000 godkendt seks programmer vedrørende forebyggelse af skovbrande i de områder af EU, der er risikoområder, til et samlet beløb af 18 mio. EUR, hvoraf EU har bidraget med 8,7 mio. EUR. Der er således siden 1992 blevet afsat mere end 224 mio. EUR, hvoraf EU-bidraget beløber sig til 104 mio. EUR, til beskyttelse af de EU-områder, hvor der er risiko for skovbrande.

Hvad angår Det Europæiske Råd i Santa Maria da Feira den 19. og 20. juni 2000, blev det på dette møde understreget, at der allerede findes nogle særlige koordineringsforanstaltninger inden for civilbeskyttelse, og at det ikke kun er nødvendigt, men også muligt at forbedre disse foranstaltninger. I denne sammenhæng kan det oplyses, at Kommissionen den 30. maj 2000 besluttede at forelægge Rådet et forslag om en forøgelse af EU-midlerne på dette område.

På følgende Internet-adresse gives der mere udførlige oplysninger om EU's aktiviteter inden for civilbeskyttelse:

http://www.europa.eu.int/comm/environment/civil/

De foranstaltninger, der er blevet iværksat som led i de nationale skovbeskyttelsesprogrammer, dækker alle risikoområder i de berørte medlemslande. De omfatter således også skove i turistområder og bidrager indirekte til beskyttelse af installationer og infrastrukturer i disse områder. Hvis de italienske myndigheder måtte ønske det, er Kommissionen indstillet på i forbindelse med de kommende årsprogrammer, og så vidt bevillingerne tillader det, at styrke de foranstaltninger, der er rettet mod områder, der er særlig udsat i turistsammenhæng.

Eftersom forordning (EØF) nr. 2158/92 udløber med udgangen af 2001, er Kommissionen i færd med at udarbejde forslag til en forlængelse af de foranstaltninger, der tager sigte på at forebygge skovbrande.

(1) EFT L 217 af 31.7.1992.